Atturi Ewlenin: Emilia Clarke, Sam Claflin, Janet McTeer, Charles Dance, Stephen Peacocke Direttriċi: Thea Sharrock Ħin: 110 min. Distributur: Warner Bros/New Line Cinema/MGM Maħruġ minn KRS Releasing Ċert. 12A Id-dispożizzjoni ħelwa, ferrieħa u verament simpatika taż-żagħżugħa Emilia Clarke (attriċi fis-serje Game Of Thrones) tassew għandha tidħol fil-qlub tal-udjenzi li jassistu għal Me Before You. It-tbissim ġentili tagħha, ir-rieda qawwija u l-ħeffa biex tgħin lil min hu fil-bżonn, l-attitudni rżina tagħha u l-ilbies varju li jixirqilha ħafna u jagħmilha attraenti, idawlu l-liżar taċ-ċinema fejn wieħed, barra li joħroġ mis-sala wisq aktar trankwill u hieni minn meta jidħol, ma jkunx jixtieq li dan il-film jispiċċa. Me Before You hu bbażat minn fuq il-bestseller imfaħħar ta' Jojo Moyes, taħt id-direzzjoni tad-debuttanta, Thea Sharrock, veterana rinomata tax-xogħlijiet fuq il-palk. Il-premessa ta' din il-produzzjoni hi li tista' ssib l-imħabba fejn l-inqas tistennieha u li kapaċi twasslek fejn qatt ma tobsor. Louisa Clark (Clarke) titlef l-impieg tagħha bħala waitress u tiddispra minħabba li l-familja fqira tagħha tiddependi ħafna fuq l-introjtu li s-soltu ġġib id-dar. Meta Will Traynor (Claflin), bankier sinjur li jħobb l-avventuri u li jgħix mill-aħjar li jista', ikollu aċċident traġiku li jħallih kemm f'siġġu tar-roti u aktar f'qiegħ ta' sodda, Lou tindaħal biex tieħu ħsiebu totalment. Will jitlef l-interess li jgħix u ma jkunx irid jara nies quddiemu. Iżda, din it-tfajla ta' karattru spontanju, bil-personalità xintillanti tagħha tirrifjuta li ċċedi għall-burdati tiegħu, tant li bejn dawn it-tnejn il-familjarità tibda tiddomina. Me Before You juri x'jista' jirriżulta mill-qawwa tal-imħabba bejn żewg karattri tassew diversi, minħabba ċ-ċirkustanzi tat-trobbija tagħhom, u li suppost qatt ma kellhom jiltaqgħu flimkien. Dan ix-xogħol, imżewwaq b'soundtrack melodjuż u kanzunetti memorabbli, jiżvolġi fil-vena ta' ħrafa normali, però affaxxinanti wkoll. Titilfuhx!